b'\n_START_ARTICLE_\nTykkimiehet\n_START_PARAGRAPH_\nTykkimiehet ry on 1965 perustettu tykist\xc3\xb6n perinteit\xc3\xa4 vaaliva yhdistys. Sen t\xc3\xa4rkeimp\xc3\xa4n\xc3\xa4 teht\xc3\xa4v\xc3\xa4n\xc3\xa4 on ollut Suomen Tykist\xc3\xb6museon, nykyisen Museo Militarian, toiminnan yll\xc3\xa4pit\xc3\xa4minen.\n_START_SECTION_\nHistoria\n_START_PARAGRAPH_\nTykkimiehet ry:n perustava kokous oli 25.5.1965 Tykist\xc3\xb6koulussa Santahaminassa. Kokoukseen osallistui yhteens\xc3\xa4 102 kentt\xc3\xa4tykist\xc3\xb6n ja rannikkotykist\xc3\xb6n upseeria, aliupseeria ja upseerioppilasta, jotka p\xc3\xa4\xc3\xa4ttiv\xc3\xa4t perustaa Tykist\xc3\xb6koulun perinneyhdistys -nimisen yhdistyksen. Aloitteen tekij\xc3\xb6in\xc3\xa4 olivat Suomen Tykist\xc3\xb6koulun 1918 upseerikokelaskurssien valtuuskunta kenraaliluutnantti Uolevi Poppiuksen johdolla sek\xc3\xa4 Tykist\xc3\xb6koulun johtaja eversti Kauko M\xc3\xa4kip\xc3\xa4\xc3\xa4._NEWLINE_Yhdistyksen perustamissopimuksen allekirjoittivat 22.6.1965 kenraaliluutnantti Uolevi Poppius, eversti Kauko M\xc3\xa4kip\xc3\xa4\xc3\xa4, eversti R Aaltonen ja sotilasmestari T Tapanila. Yhdistysrekisteriin Tykist\xc3\xb6koulun perinneyhdistys merkittiin 28.6.1965._NEWLINE_Yhdistyksen tarkoituksena s\xc3\xa4\xc3\xa4nt\xc3\xb6jens\xc3\xa4 mukaisesti oli vaalia tykist\xc3\xb6llisen koulutuksen perinteit\xc3\xa4 ja toimia tykist\xc3\xb6llisten aselajien yhdyssiteen\xc3\xa4._NEWLINE_Yhdistyksen nimi muutettiin 26.10.1967 Tykist\xc3\xb6n perinneyhdistykseksi. Syyn\xc3\xa4 nimenmuutokseen oli kentt\xc3\xa4tykist\xc3\xb6n ja rannikkotykist\xc3\xb6n erottuminen omiksi aselajeikseen ja jo tiedossa ollut Tykist\xc3\xb6koulun siirto Niinisaloon. Tykist\xc3\xb6n perinneyhdistyksen nimi muutettiin 21.10.1975 Tykkimiehet ry:ksi osoituksena yhdistyksen toimikent\xc3\xa4n laajentumisesta koko valtakuntaan ja sen kaikkia tykkimiehi\xc3\xa4 k\xc3\xa4sitt\xc3\xa4v\xc3\xa4ksi._NEWLINE_Tykist\xc3\xb6n perinneyhdistys k\xc3\xa4ynnisti kentt\xc3\xa4tykist\xc3\xb6museohankkeen, ja ensin j\xc3\xa4rjestettiin kentt\xc3\xa4tykist\xc3\xb6n\xc3\xa4yttely Sotamuseolla vuonna 1973. N\xc3\xa4yttelyst\xc3\xa4 saatua kokemusta hy\xc3\xb6dynt\xc3\xa4en perustettiin Tykkimiehet ry:n yll\xc3\xa4pit\xc3\xa4m\xc3\xa4 Tykist\xc3\xb6museo Niinisaloon 2.7.1977. Tykist\xc3\xb6museo siirrettiin keskeisemm\xc3\xa4lle paikalle H\xc3\xa4meenlinnaan vuosina 1995-1997 ja se nimettiin Suomen Tykist\xc3\xb6museoksi vuonna 2004._NEWLINE_Suomen Tykist\xc3\xb6museon virallisia p\xc3\xa4\xc3\xa4tt\xc3\xa4j\xc3\xa4isi\xc3\xa4 vietettiin juhlallisesti H\xc3\xa4meenlinnassa 4.12.2012 ja museon toiminta siirtyi uudelle museoyhdistykselle Suomen Tykist\xc3\xb6-, Pioneeri- ja Viestimuseoyhdistykselle. Tykist\xc3\xb6museo jatkoi 1.1.2013 alkaen toimintaansa Museo Militariana. Tykkimiehet ry on edelleen mukana yll\xc3\xa4pit\xc3\xa4m\xc3\xa4ss\xc3\xa4 Museo Militariaa yhdess\xc3\xa4 Pioneeriaselajin Liitto ry:n sek\xc3\xa4 Viestikiltojen Liitto ry:n kanssa.'